Vier voor oor vervalste padwaardigheidDie Valke het toegeslaan op twee voertuigtoetssentrums in die Oos-Kaap en vier beamptes in hegtenis geneem. Foto: Verskaf Vier mans het Maandag in die Bellville-landdroshof verskyn in verband met bedrog wat ŉ sindikaat glo gepleeg het deur vervalste padwaardigheidsertifikate teen betaling uit te reik. Thabisa Mahlangeni (42), Nomakorinte Zethu (39), Vuyiswa Gwantshu (46) en Lwandile Ndamana (29) is verlede week by Butterworth en Queenstown in die Oos-Kaap se voertuigtoetssentrums deur lede van die Valke se teenkorrupsie-ondersoekspan in hegtenis geneem. Kapt. Philani Nkwalase, Valke-woordvoerder, sê beamptes het by die Butterworth-sentrum beslag gelê op ŉ onbekende bedrag kontant. Hy sê die inhegtenisnemings volg nadat Andile Andrew Mlomzale (47) verlede maand in die Kaap by die lughawe-voertuigtoetssentrum aangekeer is. “Mlomzale het glo die besonderhede van Kaapse voertuie, meestal openbare en skoolvoertuie en swaarvragmotors, na die twee Oos-Kaapse sentrums deurgegee sonder dat die voertuie ooit by enige van die sentrums getoets is,” sê Nkwalase. Hy het na bewering die kliënte George Sauls (58) en Abraham Neethling (63) gewerf wat albei op 26 September vanjaar in hegtenis geneem is. Mahlangeni, Zethu, Gwantshu en Ndamana is op R1 500 borgtog elk vrygelaat en sal saam met die ander drie op 3 Desember in die hof moet verskyn. Aanklagte van bedrog en korrupsie staar hulle in die gesig.